Gru-vonds in verlate Jhb-huisArgieffoto ŉ Vrou se liggaam is in ŉ verlate huis in Johannesburg aangetref. Russel Meiring, woordvoerder van ER24, het gesê die huis is in Bompasweg in Dunkeld in Johannesburg. “Dit is ŉ leë en verlate huis in ŉ residensiële gebied.” “Die plaaslike gemeenskapspolisiëringsforum (GPF) het ons na die toneel ontbied. Paramedici het die liggaam van die vrou in die huis aangetref,” het Meiring gesê. Paramedici het die vrou ondersoek en vasgestel dat sy ŉ wond aan haar bors sowel as aan haar nek gehad het. “Haar ouderdom is ongelukkig onbekend aan ons,” het Meiring gesê. Hy het bygevoeg dit is onbekend hoe lank die vrou dood was voordat sy gevind is. Die polisie ondersoek die saak.